标题：刘祜
人物简介
安帝，名刘祜（公元94-125年4月30日）。章帝孙，刘庆子。殇帝死后继位。在位19年，于南下巡游途中病死，终年32岁。葬于恭陵（今河南省洛阳市东南）。 
汉延平元年(106)八月，殇帝不幸早夭。邓太后与她的哥哥车骑将军邓骘密谋，决定迎立清河王刘庆的儿子刘祜。邓骘又去与太傅张禹、司徒徐防等大臣们商议，征得他们的同意，连夜持太后节召刘祜入宫。这一年，刘祜刚满13岁。是为东汉安帝。第二年改年号为“永初”。[1]
人物生平
内忧外患 太后秉政刘祜即位，却没有赶上好时候。内忧外患，百事多艰。首先是河西急报，西域各国不满班超离任以后担任西域都护的任尚的苛政，纷纷叛汉。接着就是羌族起义，这场战争长达11年之久，耗费巨大，使东汉元气大伤。延光二年(123年)，西部传求消息，北匈奴和车师联兵，进攻河西四郡。大臣们都主张放弃西域，退回玉门关内。只有从边疆回京城汇报情况的敦煌太守张当力排众议，廷尉陈忠也认为西域和中原的关系已久，轻易放弃就会失去人心，不如在敦煌置校尉，增加河西四郡的兵力以抵御匈奴的侵扰。安帝采纳了张当、陈忠的意见，并派班超之子班勇为西域长史，率领500士兵出屯柳中城。班勇到西域后，依靠河西四郡和两域属国的军事支援，击退匈奴，降服车师，使中原和西域的交通再次畅通。
边疆多事的同时，国内也灾害连年，人心浮动。在安帝登基的那一年，就有18个郡国发生了地震，41个郡国发生了水灾，28个郡国受风暴和冰雹的袭击。延光三年(124年)，京城和23个郡围发生了地震，36个郡国发了大水，下了冰雹，人民困苦不堪。  汉安帝
此时，虽说是刘祜当皇帝，但实际政务大权仍然握在邓太后和邓骘手中。邓太后所依靠的是宦官剿乡侯郑众和尚方令蔡伦。朝臣见朝政被外戚和宦官掌握，于是密集一批对此同样不满的官僚士大夫，准备发动政变，要杀死邓骘及郑众、蔡伦，废黜太后和安帝，另立平原王刘胜为帝。消息不慎走漏，邓太后先发制人，镇压了叛乱。永宁元年(120年)，安帝已26岁，郎中杜根上奏太后，说安帝已经成年，应该独立处理政务。邓太后闻奏大怒，命令用布袋将杜根蒙头盖脸套起，用棍棒击杀，然后抛尸城外。太后的弟弟、越骑校尉邓康，也劝其退居深宫，不再干预政事。邓太后仍然固执己见。邓康见太后不纳谏，称病不朝。邓太后一怒之下，将邓康免官，并开除了邓康的族籍。
不过，在东汉几个得势的外戚集团中，邓氏的表现是比较好的。邓太后以立安帝定策之功，奖励有关官员，当然也包括邓骘，增封了三千户食邑。邓氏兄弟辞让不受，以至于使者来时都躲起来，最后只好作罢。平时，邓氏兄弟也小心谨慎，奉公守法，勤劳王事。这当然与邓太后对她的家族严格要求有关。但即使如此，也不能消除皇权和外戚势力的尖锐矛盾。宦官当道 后宫争位建光元年(121年)，邓太后去世，安帝亲政。这时，在安帝周围已形成了以乳母王圣、中黄门李闰、江京为首的宦官集团。安帝早就不满受制于邓太后的地位，太后的死对他来讲无异于一次政治上的解放。太后死后不久，有几个以前受过太后惩罚的官人诬告太后兄弟邓悝、邓弘、邓闾阴谋废安帝，另立平原王为帝。这一诬告正中安帝下怀，邓悝等被判为谋反罪处死，邓骘凶不知情，被免官归郡，受郡县官吏的逼迫而死。因邓骘无罪遇害，大臣们不服，大司农朱宠等仗义执言，为其鸣冤叫屈。为平息官员们的怨气，安帝又假惺惺地谴责州郡官员，并命令妥善安葬了邓骘。
在外戚与宦官的斗争中，宦官集团又一次得势。安帝封江京为都乡侯，封李闰为雍乡侯。安帝乳母工圣及其女儿伯荣更加受到宠爱，生活奢侈，贪污受贿，随便出入宫廷，干预政事，无恶小作。伯荣有一次到甘陵去，沿途前呼后拥，郡县官员夹道迎送。甚至有的郡守和王侯迎着伯荣的车子叩首行礼。
这时候，官僚集团与宦官的矛盾日益尖锐。以杨震为代表的朝臣多次上疏要求安帝约束、惩戒飞扬跋扈的宦官，但安帝总是置之不理。而被揭发的宦官们则乘机诬告，最终整死了正直的杨震。 
就在内忧外患四起之时，皇宫中为争夺帝位继承权又开始了殊死的斗争。安帝的阎皇后多年不育，永宁元年(120年)，安帝立宫人李氏所生之子刘保为太子。李氏在此以前已被阎皇后鸩杀。阎皇后怕太子继位以后会追究杀母之仇，处心积虑地要将刘保除去。阎皇后与樊丰等宦官串通一气，先将太子乳母王男、厨监邴吉定成死罪，除去太子的羽翼，然后又向安帝进谗言，说刘保行为过恶，不宜处太子之位。安帝宠爱阎皇后，于是有了废立之心。太子的废立要经大臣们讨论，大将军耿宝秉承阎皇后意旨，力主废黜刘保。太常桓焉、廷尉张皓则反驳说：“人生年末满15，过恶尚未及身，望陛下为太子选德行高操的师傅，辅导以礼义，自然行为有方。”只是安帝并不觉悟，竟废黜了刘保，另封他为济阴王。
延光四年(125年)二月，安帝携同阎皇后和贵戚南下游玩，行抵宛城，忽然得病，时冷时热，病势沉重，只好下令立刻回京。三月丁卯（初十）日（4月30日），在返回途中到达叶县（今河南省叶县南），已呈弥留状态。他想嘱咐后事，已经说不出话来，只能睁眼盯视着皇后，慢慢死于车中，终年32岁。当年，葬于恭陵，庙号“恭宗”，谥号“安帝”。
家庭成员
父：刘庆，原为清河王，后追封“孝德皇帝”。
母：左小娥，追封“孝德皇后”。
妻：皇后阎姬，即“安思阎皇后”，原配妻，曾临朝听政，后被软禁而死。
妾：李氏，本为宫人，生子刘保，被阎皇后毒杀。后追封“恭愍皇后”。
子：只有一子刘保，即汉顺帝，生母为恭愍皇后”。
相关史料
史籍记载及注释
《后汉书·卷五·孝安帝纪第五》：[2]
恭宗孝安皇帝讳祜，⑴肃宗孙也。父清河孝王庆，母左姬。帝自在邸第，⑵数有神光照室，又有赤蛇盘于床笫之间。⑶年十岁，好学史书，⑷和帝称之，数见禁中。
⑴谥法曰：“宽容和平曰安。”伏侯古今注曰：“祜之字曰福。”
⑵仓颉篇曰：“邸，舍也。”说文云：“属国之舍也。”前书音义曰：“第谓有甲乙之次第。”
⑶笫，床箦也。
⑷史书者，周宣王太史籀所作之书也。凡五十五篇，可以教童幼。
延平元年，庆始就国，邓太后特诏留帝清河邸。
八月，殇帝崩，太后与兄车骑将军邓骘定策禁中。其夜，使骘持节，以王青盖车迎帝，斋于殿中。⑴皇太后御崇德殿，百官皆吉服，⑵群臣陪位，引拜帝为长安侯。⑶皇太后诏曰：“先帝圣德淑茂，早囗天下。朕奉皇帝，夙夜瞻仰日月，冀望成就。岂意卒然颠沛，天年不遂，悲痛断心。朕惟平原王素被痼疾，念宗庙之重，思继嗣之统，唯长安侯祜质性忠孝，小心翼翼，⑷能通诗、论，笃学乐古，仁惠爱下。年已十三，有成人之志。亲德系後，莫宜于祜。⑸礼‘昆弟之子犹己子’；⑹春秋之义，为人後者为之子，不以父命辞王父命。⑺其以祜为孝和皇帝嗣，奉承祖宗，案礼仪奏。”又作策命曰：“惟延平元年秋八月癸丑，皇太后曰：咨长安侯祜：
孝和皇帝懿德巍巍，光于四海；大行皇帝不永天年。⑻朕惟侯孝章帝世嫡皇孙，谦恭慈顺，在孺而勤，⑼宜奉郊庙，承统大业。今以侯嗣孝和皇帝後。
其审君汉国，允执其中‘一人有庆，万民赖之。’皇帝其勉之哉！“读策毕，太尉奉上玺绶，即皇帝位，年十三。太后犹临朝。⑽
⑴续汉志曰：“皇太子、皇子皆安车，朱班轮，青盖金华蚤。皇子为王，锡以乘之，故曰王青盖车。皇孙则绿车。”
⑵洛阳南宫有崇德殿。不可以凶事临朝，故吉服也。
⑶不即立为天子而封侯者，不欲从微即登皇位。
⑷翼翼，敬慎也。诗曰：“惟此文王，小心翼翼。”
⑸系即继也。
⑹礼记檀弓之文。
⑺为人後者谓出继于人也。王父谓祖也。谷梁传曰，卫灵公废太子蒯聩，立孙，辄不受父之命，而受王父命。
⑻前书音义曰：“礼有大行人、小行人，主谥号官也。”韦昭云：“大行者，不反之辞也。天子崩，未有谥，故称大行也。”谷梁传曰：“大行受大名。”风俗通曰：“天子新崩，未有谥，故且称大行皇帝。”义两通。
⑼孺，幼也。或作“在孺囗勤”。
⑽公羊传曰：“犹者，可止之辞也。”
九月庚子，谒高庙。辛丑，谒光武庙。
六州大水。己未，遣谒者分行虚实，举灾害，赈乏绝。
丙寅，葬孝殇皇帝于康陵⑴。
⑴陵在慎陵茔中庚地，高五丈五尺，周二百八步。
乙亥，陨石于陈留。
西域诸国叛，攻都护任尚，遣副校尉梁慬救尚，击破之。⑴
⑴慬音勤。
冬十月，四州大水，雨雹。诏以宿麦不下，⑴赈赐贫人。
⑴宿，旧也。麦必经年而熟，故称宿。
十二月甲子，清河王薨，使司空持节吊祭，车骑将军邓骘护丧事。
乙酉，罢鱼龙曼延百戏。⑴
⑴汉官典职曰：“作九宾乐。舍利之兽从西方来，戏于庭，入前殿，激水化成比目鱼，嗽水作雾，化成黄龙，长八丈，出水遨戏于庭，炫耀日光。”曼延者，兽名也。张衡西京赋所云“巨兽百寻，是为曼延”。音以战反。
永初元年春正月癸酉朔，大赦天下。
蜀郡徼外羌内属。⑴
⑴东观记曰：“徼外羌龙桥等六种慕义降附。”
戊寅，分犍为南部为属国都尉。
禀司隶、兖、豫、徐、冀、并州贫民。⑴
⑴司隶，领河南、河内、河东、弘农，都于洛阳。魏末因为司州。
二月丙午，以广成游猎地⑴及被灾郡国公田假与贫民。
⑴广城，苑名，在汝州西。
丁卯，分清河国封帝弟常保为广川王。⑴
⑴广川，县，属信都国，故城在今冀州枣强县东北。
庚午，司徒梁鲔薨。
三月癸酉，日有食之。诏公卿内外众官、郡国守相，举贤良方正、有道术之士，明政术、达古今、能直言极谏者，各一人。
己卯，永昌徼外僬侥种夷贡献内属。
甲申，葬清河孝王，赠龙旗、虎贲。
夏五月甲戌，长乐卫尉鲁恭为司徒。⑴
⑴前书曰“卫尉，秦官，掌宫门卫屯兵”也。长乐、建章、甘泉宫，皆随所掌以为官名，秩中二千石也。
丁丑，诏封北海王睦孙寿光侯普为北海王。
九真徼外夜郎蛮夷举土内属。⑴
⑴九真，郡名，今爱州县。
六月戊申，爵皇太后母阴氏为新野君。
丁巳，河东地陷。
壬戌，罢西域都护。
先零种羌叛，断陇道，大为寇掠，遣车骑将军邓骘、征西校尉任尚讨之。丁卯，赦除诸羌相连结谋叛逆者罪。
秋九月庚午，诏三公明申旧令，禁奢侈，无作浮巧之物，殚财厚葬。
是日，太尉徐防免。⑴辛未，司空尹勤免。⑵
⑴以灾异屡见也。
⑵以水雨漂流也。
癸酉，调扬州五郡租米，⑴赡给东郡、济阴、陈留、梁国、下邳、山阳。
⑴五郡谓九江、丹阳、庐江、吴郡、豫章也。扬州领六郡，会稽最远，盖不调也。
丁丑，诏曰：“自今长吏被考竟未报，⑴自非父母丧无故辄去职者，剧县十岁、平县五岁以上，乃得次用。”
⑴考谓考问其状也。报谓断决也。
壬午，诏太仆、少府减黄门鼓吹，以补羽林士；⑴厩马非乘舆常所御者，皆减半食；⑵诸所造作，非供宗庙园陵之用，皆且止。
⑴汉官仪曰：“黄门鼓吹百四十五人。羽林左监主羽林八百人，右监主九百人。”
⑵乘舆，天子所乘车舆也。不敢斥言尊者，故称乘舆。见蔡邕独断。
丙戌，诏死罪以下及亡命赎，各有差。
庚寅，太傅张禹为太尉，太常周章为司空。⑴
⑴汉官仪曰：“章字次叔，荆州随县人也。”
冬十月，倭国遣使奉献。⑴
⑴倭国去乐浪万二千里，男子黥面文身，以其文左右大小别尊卑之差。见本传。
辛酉，新城山泉水大出。⑴
⑴东观记曰：“突坏人田，水深三丈。”
十一月丁亥，司空周章密谋废立，策免，自杀。
戊子，囗司隶校尉、冀并二州刺史：“民讹言相惊，囗捐旧居，老弱相携，穷困道路。其各囗所部长吏，躬亲晓喻。若欲归本郡，在所为封长檄；不欲，勿强。”⑴
⑴封谓印封之也。长檄犹今长牒也。欲归者，皆给以长牒为验。强音其两反。
十二月乙卯，颍川太守张敏为司空。
是岁，郡国十八地震；四十一雨水，或山水暴至；二十八大风，雨雹。
二年春正月，禀河南、下邳、东莱、河内贫民。⑴
⑴古今注曰：“时州郡大饥，米石二千，人相食，老弱相囗道路。”
车骑(大)将军邓骘为种羌所败于冀西。⑴
⑴续汉书曰：“种羌九千余户，在陇西临洮谷。”冀，县，属天水郡也。
二月乙丑，遣光禄大夫樊准、吕仓分行冀兖二州，禀贷流民。
夏四月甲寅，汉阳城中火，烧杀三千五百七十人。
五月，旱。丙寅，皇太后幸洛阳寺及若卢狱，录囚徒，赐河南尹、廷尉、卿及官属以下各有差，即日降雨。
六月，京师及郡国四十大水，大风，雨雹。⑴
⑴东观记曰：“雹大如芋魁、鸡子，风拔树发屋。”
秋七月戊辰，诏曰：“昔在帝王，承天理民，莫不据琁机玉衡，以齐七政。⑴朕以不德，遵奉大业，而阴阳差越，变异并见，万民饥流，羌貊叛戾。
夙夜克己，忧心京京。⑵间令公卿郡国举贤良方正，远求博选，开不讳之路，冀得至谋，以鉴不逮，而所对皆循尚浮言，无卓尔异闻。⑶其百僚及郡国吏人，有道术明习灾异阴阳之度琁机之数者，各使指变以闻。二千石长吏明以诏书，博衍幽隐，⑷朕将亲览，待以不次，冀获嘉谋，以承天诫。”
⑴孔安国尚书注曰，琁，美玉也。以琁为机，以玉为衡，(玉)[王]者正天文之器也。七政，日月五星，各异其政制。即今之浑仪。
⑵诗小雅曰：“忧心京京。”尔雅曰：“京京，忧也。”
⑶卓尔，高远之皃也。论语曰：“如有所立卓尔。”
⑷衍犹引也。
闰月辛丑，广川王常保薨，无子，国除。
癸未，蜀郡徼外羌举土内属。⑴
⑴东观记曰：“徼外羌薄申等八种举众降。”
九月庚子，诏王(主)[国]官属墨绶下至郎、谒者，⑴其经明任博士，居乡里有廉清孝顺之称，才任理人者，国相岁移名，与计偕上尚书，公府通调，令得外补。⑵
⑴续汉书曰：“王国有中大夫，秩比六百石。谒者，比四百石。郎中，二百石。”
⑵移，书也。调，选也。
冬十月庚寅，禀济阴、山阳、玄菟贫民。
征西校尉任尚与先零羌战于平襄，尚军败绩。⑴
⑴平襄，县，属天水郡，故襄戎邑也。
十一月辛酉，拜邓骘为大将军，征还京师，留任尚屯陇右。先零羌滇零称天子于北地，⑴遂寇三辅，东犯赵、魏，南入益州，杀汉中太守董炳。
⑴滇零，羌名，音丁田反。
十二月辛卯，禀东郡、钜鹿、广阳、安定、定襄、沛国贫民。
广汉塞外参狼羌降，分广汉北部为属国都尉。
是岁，郡国十二地震。
三年春正月庚子，皇帝加元服。⑴大赦天下。赐王、主、贵人、公、卿以下金帛各有差；男子为父後，及三老、孝悌、力田爵，人二级，流民欲占者人一级。
⑴元服谓加冠也。士冠礼曰：“令月吉辰，加尔元服。”郑玄云：“元，首也。”
遣骑都尉任仁讨先零羌，不利，羌遂破没临洮。⑴
⑴县名，属陇西郡。
高句骊遣使贡献。
三月，京师大饥，民相食。壬辰，公卿诣阙谢。诏曰：“朕以幼冲，奉承鸿业，不能宣流风化，而感逆阴阳，至令百姓饥荒，更相噉食。永怀悼叹，若坠渊水。咎在朕躬，非群司之责，而过自贬引，重朝廷之不德。⑴其务思变复，以助不逮。”癸巳，诏以鸿池假与贫民。⑵
⑴贬引谓贬损引过也。重音直用反。
⑵续汉书曰：“鸿池在洛阳东二十里。”假，借也。令得渔采其中。
壬寅，司徒鲁恭免。夏四月丙寅，大鸿胪九江夏勤为司徒。⑴
⑴勤字伯宗，寿春人也。
三公以国用不足，奏令吏人入钱谷，得为关内侯、虎贲羽林郎、五大夫、官府吏、缇骑、营士各有差。⑴
⑴续汉志曰：“执金吾，缇骑二百人。”缇，赤黄色。营士谓五校营士也。
汉官仪曰“屯骑、越骑、步兵、射声各领士七百人。长水领士千三百六十七人”也。
己巳，诏上林、广成苑可垦辟者，赋与贫民。
甲申，清河王虎威薨。五月丙申，封乐安王宠子延平为清河王。
丁酉，沛王正薨。
癸丑，京师大风，六月，乌桓寇代郡、上谷、涿郡。
秋七月，海贼张伯路等寇略缘海九郡，遣侍御史庞雄督州郡兵讨破之。
庚子，诏长吏案行在所，皆令种宿麦蔬食，务尽地力，其贫者给种饷。
九月，鴈门乌桓及鲜卑叛，败五原郡兵于高渠谷。⑴
⑴东观记曰：“战九原高梁谷。”渠梁相类，必有误也。
冬十月，南单于叛，围中郎将耿种于美稷。十一月，遣行车骑将军何熙讨之。
十二月辛酉，郡国九地震。乙亥，有星孛于天苑。⑴
⑴天苑，星名。
是岁，京师及郡国四十一雨水雹。⑴并凉二州大饥，人相食。
⑴续汉书曰“雹大如鴈子”也。
四年春正月元日，会，彻乐，不陈充庭车。⑴
⑴每大朝会，必陈乘舆法物车辇于庭，故曰充庭车也。以年饥，故不陈。
辛卯，诏以三辅比遭寇乱，人庶流囗，除三年逋租、过更、口筭、刍焒；⑴
禀上郡贫民各有差。
⑴前书音义曰：“天下人皆戍边三日。不可人人自行，行者自戍三日，不可往便还，因便住一岁。诸不行者，出钱三百入官，官以给戍者。言过其本更之日，故曰过更。”又曰：“人年十五至五十六，出赋钱，人百二十为一筭。”
海贼张伯路复与勃海、平原剧贼刘文河、周文光等攻厌次，杀县令，遣御史中丞王宗督青州刺史法雄讨破之。
度辽将军梁慬、辽东太守耿夔讨破南单于于属国故城。
丙午，诏减百官及州郡县奉各有差。
二月丁巳，禀九江贫民。
南匈奴寇常山。
乙丑，初置长安、雍二营都尉官。⑴
⑴汉官仪曰：“京兆虎牙、扶风都尉以凉州近羌，数犯三辅，将兵卫护园陵。扶风都尉居雍县。故俗人称雍营焉。”西羌传云：“虎牙都尉居长安。”
乙亥，诏自建初以来，诸祅言它过坐徙边者，各归本郡；其没入官为奴婢者，免为庶人。
诏谒者刘珍及五经博士，校定东观五经、诸子、传记、百家蓺术，整齐脱误，是正文字。⑴
⑴洛阳宫殿名曰：“南宫有东观。”前书曰“凡诸子百八十九家”，言百家，举全数也。
三月，南单于降。
先零羌寇襃中，⑴汉中太守郑勤战殁。徙金城郡都襄武。⑵
⑴县名，属汉中郡，今梁州襃城县。
⑵襄武，县名，属陇西郡，今渭州县。
戊子，杜陵园火。癸巳，郡国九地震，夏四月，六州蝗。⑴丁丑，大赦天下，秋七月乙酉，三郡大水。
⑴东观记曰：“司隶、豫、兖、徐、青、冀六州。”
巳卯，骑都尉任仁下狱死，九月甲申，益州郡地震。
冬十月甲戌，新野君阴氏薨，⑴使司空持节护丧事。
⑴东观记曰：“新野君薨，赠以玄玉赤绂，赙钱三千万，布三万匹。”
大将军邓骘罢。
五年春正月庚辰朔，日有食之。丙戌，郡国十地震。
己丑，太尉张禹免。甲申，光禄勋李脩为太尉。⑴
⑴汉官仪曰：“脩字伯游，豫州襄城人也。”
二月丁卯，诏省减郡国贡献太官口食。
先零羌寇河东，遂至河内。
三月，诏陇西徙襄武，安定徙美阳，⑴北地徙池阳，⑵上郡徙衙⑶
⑴安定，郡，今泾州也。美阳，县，故城在今武功县北。
⑵北地，郡，今宁州也。池阳，县，故城在今泾阳县北也。
⑶上郡，今绥州也。衙，县，故城在同州白水县东北。左传曰“秦晋战于彭衙”，即此也。
夫余夷犯塞，杀伤吏人。
闰月丁酉，赦凉州河西四郡。
戊戌，诏曰：“朕以不德，奉郊庙，承大业，不能兴和降善，为人祈福。灾异蜂起，寇贼纵横，夷狄猾夏，⑴戎事不息，百姓匮乏，疲于征发。重以蝗虫滋生，害及成麦，秋稼方收，甚可悼也。朕以不明，统理失中，亦未获忠良以毗阙政。传曰：‘颠而不扶，危而不持，则将焉用彼相矣。’公卿大夫将何以匡救，济斯艰囗，承天诫哉？盖为政之本，莫若得人，襃贤显善，圣制所先。‘济济多士，文王以宁。’⑵思得忠良正直之臣，以辅不逮。其令三公、特进、侯、中二千石、二千石、郡守、诸侯相举贤良方正、有道术、达于政化、能直言极谏之士各一人，及至孝与众卓异者，并遣诣公车，朕将亲览焉。”
⑴猾，乱也。夏，华夏也。
⑵诗大雅之词也。
六月甲辰，乐成王巡薨。
秋七月己巳，诏三公、特进、九卿、校尉，⑴举列将子孙明晓战陈任将帅者。
⑴九卿，奉常、光禄、卫尉、太仆、鸿胪、廷尉、少府、宗正、司农。校尉谓城门、屯骑、越骑、步兵、长水、(胡骑)[射声]等。
九月，汉阳人杜琦、王信叛，⑴与先零诸种羌攻陷上邽城。十二月，汉阳太守赵博遣客刺杀杜琦。⑵
⑴东观记曰：“琦自称安汉将军。”
⑵东观记曰：“汉阳故吏杜习手刺杀之。”
是岁，九州蝗，郡国八雨水。
六年春正月庚申，诏越巂置长利、高望、始昌三苑，又令益州郡置万岁苑，犍为置汉平苑。⑴
⑴犍为，郡名。前书音义曰：“故夜郎国也。”故城在今眉州隆山县西北也。
三月，十州蝗。
夏四月乙丑，司空张敏罢。
己卯，太常刘(凯)[恺]为司空。
五月，旱。
丙寅，诏令中二千石下至黄绶，一切复秩还赎，赐爵各有差。
戊辰，皇太后幸雒阳寺，录囚徒，理冤狱。
六月壬辰，豫章、员溪、原山崩。⑴
⑴员溪阙。
辛巳，大赦天下。
遣侍御史唐喜讨汉阳贼王信，破斩之。⑴
⑴续汉志曰：“传信首诣洛阳，枭谷城门外。”
冬十一月辛丑，护乌桓校尉吴祉下狱死。
是岁，先零羌滇零死，子零昌复袭伪号。
七年春正月庚戌，皇太后率大臣命妇谒宗庙。⑴
⑴丧服传曰：“命夫者，其男子之为大夫也。命妇者，其大夫之妻也。”臣贤案：东观、续汉、袁山松、谢书、古今注皆云“六年正月甲寅，谒宗庙”，此云“七年庚戌”，疑纪误也。
二月丙午，郡国十八地震。
夏四月乙未，平原王胜薨。
丙申晦，日有食之。五月庚子，京师大雩。⑴
⑴左传曰：“龙见而雩。”杜预注云：“谓建巳之月。龙星角、亢见东方。雩，远也，远为百谷求膏雨。”周礼司巫职曰：“若国大旱，则帅巫而舞雩。”郑玄注云：“雩，吁也，嗟而求雨。”
秋，护羌校尉侯霸、骑都尉马贤破先零羌。
八月丙寅，京师大风，蝗虫飞过洛阳。诏赐民爵。郡国被蝗伤稼十五以上，勿收今年田租；不满者，以实除之。
九月，调零陵、桂阳、丹阳、豫章、会稽租米，⑴赈给南阳、广陵、下邳、彭城、山阳、庐江、九江饥民；又调滨水县谷输敖仓。⑵
⑴零陵，郡名，今永州县也。丹阳，郡名，今润州江宁县也。余并见上。
⑵诗曰“薄狩于敖”，即此地。秦于此筑太仓，亦曰敖庾，在今郑州荥阳县西北。东观记曰：“滨水县彭城、广阳、庐江、九江谷九十万斛，送敖仓。”
元初元年春正月甲子，改元元初。赐民爵，人二级，孝悌、力田人三级，爵过公乘，得移与子若同产、同产子，民脱无名数及流民欲占者人一级；囗、寡、孤、独、笃囗、[贫]不能自存者谷，人三斛，贞妇帛，人一匹。
二月己卯，日南地坼。⑴三月癸酉，日有食之。
⑴东观记曰：“坼长百八十二里，广五十六里。”
夏四月丁酉，大赦天下。
京师及郡国五旱、蝗。
诏三公、特进、列侯、中二千石、二千石、郡守举敦厚质直者，各一人。
五月，先零羌寇雍城。
六月丁巳，河东地陷。
秋七月，蜀郡夷寇蚕陵，杀县令。⑴
⑴蚕陵，县，属蜀郡，故城在今翼州翼水县西。有蚕陵山，因以为名焉。
九月乙丑，太尉李脩罢。
先零羌寇武都、汉中，绝陇道。
辛未，大司农山阳司马苞为太尉。⑴
⑴谢承书曰：“苞字仲成，东拢人也。”
冬十月戊子朔，日有食之。
先零羌败凉州刺史皮阳于狄道。
乙卯，诏除三辅三岁田租、更赋、口筭。⑴
⑴解见光武纪也。
十一月。是岁，郡国十五地震。
二年春正月，诏禀三辅及并、凉六郡流囗贫人。
蜀郡青衣道夷奉献内属。⑴
⑴青衣道，县名，在大江、青衣二水之会，今嘉州龙游县也。东观记曰：“青衣蛮夷堂律等归义。”
脩理西门豹所分漳水为支渠，以溉民田。⑴
⑴史记曰：“西门豹为邺令，发人凿十二渠，引水灌田。”所凿之渠，在今相州邺县西也。
二月戊戌，遣中谒者收葬京师客死无家属及棺旘朽败者，皆为设祭；其有家属，尤贫无以葬者，赐钱人五千。
辛酉，诏三辅、河内、河东、上党、赵国、太原各脩理旧渠，通利水道，以溉公私田畴。⑴
⑴前书音义曰：“美田曰畴。”
三月癸亥，京师大风。
先零羌寇益州，遣中郎将尹就讨之。
夏四月丙午，立贵人阎氏为皇后。
五月，京师旱，河南及郡国十九蝗。甲戌，诏曰：“朝廷不明，庶事失中，灾异不息，忧心悼惧。被蝗以来，七年于兹，而州郡隐匿，裁言顷亩。⑴今群飞蔽天，为害广远，所言所见，宁相副邪？三司之职，内外是监，既不奏闻，又无举正。天灾至重，欺罔谸大。今方盛夏，且复假贷，以观厥後。⑵其务消救灾眚，安辑黎元。”
⑴“裁”与“纔”同，古字通。
⑵假贷犹宽容也。盛夏不可即加刑罚，故且宽容。
六月丙戌，太尉司马苞薨。⑴
⑴谢承书曰：“苞为太尉，常食麤饭，著布衣，妻子不历官舍。会司徒杨震为樊丰等所谮，连及苞，苞乞骸骨，未见听，以疾薨也。”
洛阳新城地裂。
秋七月辛巳，太仆太山马英为太尉。⑴
⑴英字文思，兖州盖县人也。
八月，辽东鲜卑围无虑县。⑴九月，又攻夫犂营，杀县令。⑵
⑴属辽东郡。虑音闾。有医无闾山，因以为名焉。
⑵夫犂，县名，属辽东属国。
壬午晦，日有食之。
冬十月，遣中郎将任尚屯三辅。
诏郡国中都官系囚减死一等。勿笞，诣冯翊、扶风屯，妻子自随，占著所在；女子勿输。⑴亡命死谸以下赎，各有差。其吏人聚为盗贼，有悔过者，除其罪。
⑴不输作也。
乙未，右扶风仲光、安定太守杜恢、京兆虎牙都尉耿溥与先零羌战于丁奚城，⑴光等大败，并没。左冯翊司马钧下狱，自杀。⑵
⑴东观记曰“至北地灵州丁奚城”也。
⑵东观记曰“安定太守杜恢与钧等并威击羌，恢乘胜深入，为虏所害，钧拥兵不救，收钧下狱”也。
十一月庚申，郡国十地震。
十二月，武陵澧中蛮叛，州郡击破之。⑴
⑴东观记曰：“蛮田山、高少等攻城，杀长吏。州郡募五里蛮夷、六亭兵追击，山等皆降。赐五里、六亭渠率金帛各有差。”
己酉，司徒夏勤罢。庚戍，司空刘恺为司徒，光禄勋袁敞为司空。
三年春正月甲戌，脩理太原旧沟渠，溉灌官私田。⑴
⑴郦元水经注曰：“昔智伯遏晋水以灌晋阳，後人踵其遗迹，蓄以为沼，分为二派，北渎即智氏故渠也。其渎乘高，东北注入晋阳城，以溉灌，东南出城注于汾水。”今所脩沟渠即谓此。
东平陆上言木连理。⑴
⑴东平陆，县名，古厥国也，属东平国，今兖州平陆县也。序例曰：“凡瑞应，自和帝以上，政事多美，近于有实，故书见于某处。自安帝以下，王道衰缺，容或虚饰，故书某处上言也。”
苍梧、郁林、合浦蛮夷反叛，⑴二月，遣侍御史任逴督州郡兵讨之。⑵
⑴苍梧，郡，今梧州县也。合浦，郡，今廉州县也。
⑵逴音丁角反。
郡国十地震。三月辛亥，日有食之。
丙辰，赦苍梧、郁林、合浦、南海吏人为贼所迫者。
夏四月，京师旱。
五月，武陵蛮复叛，州郡讨破之。
癸酉，度辽将军邓遵率南匈奴击先零羌于灵州，破之。⑴
⑴灵州，县名，属北地郡，故城在今庆州马领县西北。
越巂徼外夷举种内属。
六月，中郎将任尚遣兵击破先零羌于丁奚城。
秋七月，武陵蛮复叛，州郡讨平之。
缑氏地坼。
九月辛巳，赵王宏薨。
冬十一月，苍梧、郁林、合浦蛮夷降。
丙戌，初听大臣、二千石、刺史行三年丧。⑴
⑴文帝遗诏以日易月，于後大臣遂以为常，至此复遵古制也。
癸卯，郡国九地震。
十二月丁巳，任尚遣兵击破先零羌于北地。
四年春二月乙巳朔，日有食之。乙卯，大赦天下。壬戌，武库灾。
夏四月戊申，司空袁敞薨。
己巳，鲜卑寇辽西，辽西郡兵与乌桓击破之。⑴
⑴辽西，郡，故城在今平州东阳乐城是。
五月丁丑，太常李合为司空。
六月戊辰，三郡雨雹。
秋七月辛丑，陈王钧薨。
京师及郡国十雨水。诏曰：“今年秋稼茂好，垂可收获，而连雨未霁，⑴惧必淹伤。夕惕惟忧，思念厥咎。夫霖雨者，人怨之所致。⑵其武吏以威暴下，文吏妄行苛刻，乡吏因公生奸，为百姓所患苦者，有司显明其罚。又月令‘仲秋养衰老，授几杖，行糜粥。’。⑶方今案比之时，⑷郡县多不奉行。虽有糜粥，糠秕相半，长吏怠事，莫有躬亲，甚违诏书养老之意。其务崇仁恕，赈护寡独，称朕意焉。”
⑴霁，雨止也。
⑵左传曰：“凡雨三日以上为霖。”京房别对灾异曰：“人劳怨苦，雨水绝道。”
⑶郑玄注云：“助老气也。行犹赐也。”
⑷东观记曰：“方今八月案比之时。”谓案验户口，次比之也。
九月，护羌校尉任尚使客刺杀叛羌零昌。
冬十一月己卯，彭城王恭薨。
十二月，越巂夷寇遂久，杀县令。⑴
⑴遂久，县，属越巂郡。
甲子，任尚及骑都尉马贤与先零羌战于富平上河，大破之。⑴虔人羌率众降，⑵陇右平。
⑴富平，县，属北地郡，故城在今灵州回乐县西南。郦元水经注曰：“河水于此有上河之名也。”
⑵虔人，羌号也。东观记曰：“虔人种羌大豪恬狼等诣度辽将军降。”
是岁，郡国十三地震。
五年春正月，越巂夷叛。
二月壬戌，中山王宪薨。
三月，京师及郡国五旱，诏禀遭旱贫人。
夏六月，高句骊与秽貊寇玄菟。⑴
⑴郡名，在辽东[东]。
秋七月，越巂蛮夷及旄牛豪叛，杀长吏。⑴
⑴旄牛，县，属蜀郡。华阳国志曰在邛崃山表也。
丙子，诏曰：“旧令制度，各有科品，⑴欲令百姓务崇节约。遭永初之际，人离荒囗，朝廷躬自菲薄，去绝奢饰，食不兼味，衣无二彩。比年虽获丰穰，尚乏储积，而小人无虑，不图久长，嫁娶送终，纷华靡丽，至有走卒奴婢被绮縠，著珠玑。⑵京师尚若斯，何以示四远？设张法禁，恳恻分明，而有司惰任，讫不奉行。秋节既立，鸷鸟将用，⑶且复重申，以观後效。”
⑴汉令今亡。
⑵绮，文缯；縠，纱也。玑，珠不圆者也。
⑶鸷鸟谓鹰鹯之类也。广雅曰：“鸷，执也。以其能服执众鸟。”月令：“孟秋，鹰乃祭鸟，始用行戮。”言有司怠惰，不遵法令，将欲纠其罪，顺秋行诛，同鹰鹯之鸷击也。
八月丙申朔，日有食之。
鲜卑寇代郡，杀长吏。冬十月，鲜卑寇上谷。
十二月丁巳，中郎将任尚有谸，弃市。
是岁，郡国十四地震。
六年春二月乙巳，京师及郡国四十二地震，或坼裂，水泉涌出。
壬子，诏三府选掾属高第，能惠利牧养者各五人，光禄勋与中郎将选孝廉郎宽博有谋，清白行高者五十人，出补令、长、丞、尉。
乙卯，诏曰：“夫政，先京师，後诸夏。月令仲春‘养幼小，存诸孤’，季春‘赐贫穷，赈乏绝，省妇使，表贞女’，所以顺阳气，崇生长也。⑴其赐人尤贫困、孤弱、单独谷，人三斛；贞妇有节义十斛，甄表门闾，旌显厥行。”⑵
⑴郑玄云：“妇使谓组紃之事”⑵节谓志操。义谓推让。甄，明也。旌，章也。里门谓之闾。旌表者，若今树阙而显之。
三月庚辰，始立六宗，祀于洛城西北。⑴
⑴续汉志曰：“元初六年，以尚书欧阳家说，谓六宗者，在天地四方之中，为上下四方之宗，以元始中故事，谓六宗易六子之气，日、月、雷公、风伯、山、泽者，非也，乃更六宗，祠于戌亥之地，礼比大社也。”
夏四月，会稽大疫，遣光禄大夫将太医循行疾病，赐棺木，⑴除田租、口赋。
⑴汉官仪：“太医令一人，秩六百石。”
沛国、勃海大风，雨雹。五月，京师旱。
六月丁丑，乐成王宾薨。丙戌，平原王得薨。
秋七月，鲜卑寇马城，⑴度辽将军邓遵率南单于击破之。
⑴搜神记曰：“昔秦人筑城于武周塞以备胡，将成而崩者数矣。有马驰走，周旋反复，父老异之，因依以筑城，城乃不崩，遂以名焉。”其故城，今朔州也。
九月癸巳，陈王竦薨十二月戊午朔，日有食之，既。郡国八地震。
是岁，永昌、益州蜀郡夷叛，与越雟夷杀长吏，燔城邑，益州刺史张乔讨破降之。
永宁元年春正月甲辰，任城王安薨。三月丁酉，济北王寿薨。
车师後王叛，杀部司马。
沉氐羌寇张掖。⑴
⑴沉氐，羌号也。续汉志曰“羌在上郡西河者，号沉氐”也。
夏四月丙寅，立皇子保为皇太子，改元永宁，大赦天下。赐王、主、三公、列侯下至郎吏、从官金帛；又赐民爵及布粟各有差。
己巳，绍封陈王羡子崇为陈王，济北王子苌为乐成王，河间王子翼为平原王。
壬午，琅邪王寿薨。
六月，沉氐种羌叛，寇张掖，护羌校尉马贤讨沉氐羌，破之。
秋七月乙酉朔，日有食之。
冬十月己巳，司空李合免。癸酉，卫尉庐江陈襃为司空。⑴
⑴襃字伯仁，舒县人也。
自三月至是月，京师及郡国三十三大风，雨水。
十二月，永昌徼外掸国遣使贡献。⑴
⑴掸音囗。
戊辰，司徒刘恺罢。
辽西鲜卑降。
癸酉，太常杨震为司徒。
是岁，郡国二十三地震。夫余王遣子诣阙贡献。烧当羌叛。
建光元年春正月，幽州刺史冯焕率二郡太守讨高句骊、秽貊，不克。
二月癸亥，大赦天下。赐诸园贵人、⑴王、主、公、卿以下钱布各有差。以公、卿、校尉、尚书子弟一人为郎、舍人。
⑴谓宫人无子守园陵者也。
三月癸巳，皇太后邓氏崩。丙午，葬和熹皇后。
丁未，乐安王宠薨。
戊申，追尊皇考清河孝王曰孝德皇，皇妣左氏曰孝德皇后，祖妣宋贵人曰敬隐皇后。
夏四月，秽貊复与鲜卑寇辽东，辽东太守蔡讽追击，战殁。
丙辰，以广川并清河国。
丁巳，尊孝德皇元囗耿氏为甘陵大贵人。⑴
⑴甘陵，孝德皇后之陵也，因以为县，今贝州清河县东也。
甲子，乐成王苌有罪，废为临湖侯。⑴
⑴续汉书曰“坐轻慢不孝”，故贬。临湖，县名，属庐江郡也。
己巳，令公、卿、特进、侯、中二千石、二千石、郡国守相，举有道之士各一人。赐囗、寡、孤、独、贫不能自存者谷，人三斛。
甲戌，辽东属国都尉庞奋，承伪玺书杀玄菟太守姚光。
五月庚辰，特进邓骘及度辽将军邓遵，并以谮自杀。⑴
⑴乳母王圣与中黄门李闰等诬告尚书邓访等谋废立，宗族皆免官，骘与遵皆自杀。
丙申，贬平原王翼为都乡侯。
秋七月己卯，改元建光，大赦天下。
壬寅，太尉马英薨。
八月，护羌校尉马贤讨烧当羌于金城，不利。
甲子，前司徒刘恺为太尉。
鲜卑寇居庸关，九月，云中太守成严击之，战殁。鲜卑围乌桓校尉于马城，度辽将军耿夔救之。
戊子，幸卫尉冯石府。⑴
⑴续汉书曰：“赐赏宝囗、玉玦、杂缯布等。”
是秋，京师及郡国二十九雨水。
冬十一月己丑，郡国三十五地震，或坼裂。诏三公以下，各上封事陈得失。遣光禄大夫案行，赐死者钱，人二千。除今年田租。其被灾甚者，勿收口赋。
鲜卑寇玄菟。
庚子，复断大臣二千石以上服三年丧。
癸卯，诏三公、特进、侯、卿、校尉，举武猛堪将帅者各五人。
丙午，诏京师及郡国被水雨伤稼者，随顷亩减田租。
甲子，初置渔阳营兵。⑴
⑴伏侯古今注曰“置营兵千人”也。
冬十二月，高句骊、马韩、秽貊围玄菟城，夫余王遣子与州郡并力讨破之。
延光元年春二月，夫余王遣子将兵救玄菟，⑴击高句骊、马韩、秽貊，破之，遂遣使贡献。
⑴夫余王子，尉仇台也。
三月丙午，改元延光。大赦天下。还徙者，复户邑属籍。赐民爵及三老、孝悌、力田，人二级；加赐囗、寡、孤、独、笃囗、贫不能自存者粟，人三斛；贞妇帛，人二匹。
夏四月癸未，京师郡国二十一雨雹。
癸巳，司空陈襃免。
五月庚戌，宗正彭城刘授为司空。⑴
⑴汉官仪曰：“宗正卿，秩中二千石。”授字孟春，徐州武原人也。
己巳，改乐成国为安平，封河间王开子得为安平王。
六月，郡国蝗。秋七月癸卯，京师及郡国十三地震。
高句骊降。
虔人羌叛，攻谷罗城，⑴度辽将军耿夔讨破之。
⑴谷罗属西河郡。
八月戊子，阳陵园寑火。⑴辛卯，九真言黄龙见无功。⑵
⑴景帝陵也。
⑵无功，县，属九真郡。
己亥，诏三公、中二千石，举刺史、二千石、令、长、相，视事一岁以上至十岁，清白爱利，能囗身率下，防奸理烦，有益于人者，无拘官簿。⑴刺史举所部，郡国太守相举墨绶，隐亲悉心，勿取浮华。⑵
⑴清白谓贞正也。爱利谓爱人而利之也。无拘官簿谓受超迁之，不拘常牒也。
⑵墨绶谓令、长之属也。隐亲犹亲自隐也。悉，尽也。言令三公以下各举所知，皆隐审尽心，勿取浮华不实者。
九月甲戌，郡国二十七地震。
冬十月，鲜卑寇鴈门、定襄。十一月，鲜卑寇太原。
烧当羌豪降。
十二月，九真徼外蛮夷贡献内属。
是岁，京师及郡国二十七雨水，大风，杀人。诏赐压溺死者年七岁以上钱，人二千；其坏败庐舍、失亡谷食，粟，人三斛；又田被淹伤者，一切勿收田租；若一家皆被灾害而弱小存者，郡县为收敛之。虔人羌(反)攻谷罗城，度辽将军耿夔讨破之。
二年春正月，旄牛夷叛，寇灵关，杀县令。⑴益州刺史蜀郡西部都尉讨之。
⑴灵关，道，属越雟郡。
诏选三署郎⑴及吏人能通古文尚书、毛诗、谷梁春秋各一人。
⑴三署，解见和帝纪。
丙辰，河东、颍川大风。夏六月壬午，郡国十一大风。九真言嘉禾生。⑴
⑴东观记曰：“禾百五十六本，七百六十八穗。”
丙申，北海王普薨。
秋七月，丹阳山崩。
八月庚午，初令三署郎通达经术任牧民者，视事三岁以上，皆得察举。
九月，郡国五雨水。
冬十月辛未，太尉刘恺罢。甲戌，司徒杨震为太尉，光禄勋东莱刘熹为司徒。⑴
⑴熹字季明，青州长广人也。
十一月甲辰，校猎上林苑。
鲜卑败南匈奴于曼柏。
是岁，分蜀郡西部为属国都尉。京师及郡国三地震。
三年春二月丙子，东巡狩。丁丑，告陈留太守，祠南顿君、光武皇帝于济阳，复济阳今年田租、刍焒。庚寅，遣使者祠唐尧于成阳。⑴
⑴古成伯国也，故城在今濮州雷泽县北。述征记云：“成阳东南有尧冢。”
戊子，济南上言，凤皇集台县丞霍收舍树上。⑴赐台长帛五十匹，丞二十匹，尉半之，吏卒人三匹。凤皇所过亭部，无出今年田租。赐男子爵，人二级。辛卯，幸太山，柴告岱宗。⑵齐王无忌、北海王(普)[翼]、乐安王延来朝。
壬辰，宗祀五帝于汶上明堂。癸巳，告祀二祖、六宗，⑶劳赐郡县，作乐。
⑴台县属济南郡，故城在今齐州平陵县北。
⑵太山，王者告代之处，为五岳之宗，故曰岱宗。燔柴以告天。
⑶二祖，高祖、光武也。六宗谓孝文曰太宗，孝武曰代宗，孝宣曰中宗，孝元曰高宗，孝明曰显宗，孝章曰肃宗。
三月甲午，陈王崇薨。戊戌，祀孔子及七十二弟子于阙里，自鲁相、令、丞、尉及孔氏亲属、妇女、诸生悉会，赐襃成侯以下帛各有差。还，幸东平，至东郡，历魏郡、河内。壬戌，车驾还京师，幸太学。是日，太尉杨震免。
夏四月乙丑，车驾入宫。假于祖祢。⑴壬戌，沛国言甘露降丰县。戊辰，光禄勋冯石为太尉。
⑴假音格。格，至也。
五月，南匈奴左日逐王叛，使匈奴中郎将马翼讨破之。
日南徼外蛮夷内属。
六月，鲜卑寇玄菟。
庚午，阆中山崩。⑴辛未，扶风言白鹿见雍。
⑴阆中，县，属巴郡，临阆中水，因以为名，今隆州县也。
辛巳，遣侍御史分行青冀二州灾害，督录盗贼。
秋七月丁酉，初复右校(令)、左校[令]丞官。⑴
⑴续汉志曰：“将作大匠属官有左右校，皆有令、丞。”中兴未置，今始复。
日南徼外蛮豪帅诣阙贡献。
冯翊言甘露降频阳、衙。⑴颍川上言木连理。白鹿、麒麟见阳翟。
⑴频阳，县，故城在今雍州美原县西南。衙见上。
鲜卑寇高柳。
梁王坚薨。⑴
⑴明帝孙，节王畅之子也。
八月辛巳，大鸿胪耿宝为大将军。
戊子，颍川上言麒麟一、白虎二见阳翟。
九月丁酉，废皇太子保为济阴王。⑴
⑴常侍江京等谮之也。
乙巳，诏郡国中都官死谸系囚减罪一等，(诏)[诣]敦煌、陇西及度辽营；⑴
其右趾以下及亡命者赎，各有差。
⑴汉官仪曰“度辽将军屯五原曼柏县”也。
辛亥，济南上言黄龙见历城。⑴庚申晦，日有食之。
⑴历城，县，属济南国，今齐州县也。
冬十月，行幸长安。壬午，新丰上言凤皇集西界亭。⑴丁亥，会三辅守、令、掾史于长安，作乐。闰月乙未，祠高庙，遂有事十一陵，历观上林、昆明池。
遣使者祠太上皇于万年，以中牢祠萧何、曹参、霍光。十一月乙丑，至自长安。
⑴今新丰县西南有凤皇原，俗传云即此时凤皇所集之处也。
十二月乙未，琅邪言黄龙见诸县。⑴
⑴诸，县名，故城在今密州诸城县西南。
是岁，京师及(诸)郡国二十三地震；三十六雨水，疾风，雨雹。
四年春正月壬午，东郡言黄龙二、麒麟一见濮阳。⑴
⑴县名，属东郡，即古昆吾国，帝颛顼之墟，今濮州县。
二月乙亥，下邳王衍薨。
甲辰，南巡狩。
三月戊午朔，日有食之。
庚申，幸宛，帝不豫。辛酉，令大将军耿宝行太尉事。祠章陵园庙，告长沙、零陵太守，祠定王、节侯、郁林府君。乙丑，自宛还。丁卯，幸叶，帝崩于乘舆，年三十二。秘不敢宣，所在上食问起居如故。庚午，还宫。辛未夕，乃发丧。尊皇后为皇太后。太后临朝，以后兄大鸿胪阎显为车骑将军，定策禁中，立章帝孙济北惠王寿子北乡侯懿。⑴
⑴东观记及续汉书并曰“北乡侯犊”，今作“懿”，盖二名。
甲戌，济南王香薨。⑴
⑴光武曾孙简王错之子也。
乙酉，北乡侯即皇帝位。
夏四月丁酉，太尉冯石为太傅，⑴司徒刘熹为太尉，参录尚书事；前司空李合为司徒。
⑴石字次初，荆州湖阳人也，冯鲂之孙。
辛卯，大将军耿宝、中常侍樊丰、侍中谢恽、周广、乳母野王君王圣，坐相阿党，丰、恽、广下狱死，宝自杀，圣徙鴈门。
己酉，葬孝安皇帝于恭陵。⑴庙曰恭宗。
⑴在今洛阳东北二十七里。伏侯古今注曰“陵山周二百六十丈，高十五丈”也。
六月乙巳，大赦天下。诏先帝巡狩所幸，皆半入今年田租。
秋七月，西域长史班勇⑴击车师後王，斩之。
⑴西域都护之长史也。
丙午，东海王肃薨。
冬十月丙午，越巂山崩。
辛亥，少帝薨。
是冬，京师大疫。
论曰：孝安虽称尊享御，而权归邓氏，至乃损彻膳服，克念政道。然令自房帷，威不逮远，始失根统，归成陵敝。遂复计金授官，⑴移民逃寇，⑵推咎台衡，以荅天眚。⑶既云哲妇，亦“惟家之索”矣。⑷
⑴永初元年，令吏人入钱谷得至关内侯也。
⑵羌既转盛，诏陇西徙襄武，安定徙美阳，北地徙池阳。
⑶台谓三台，三公象也。衡，平也，言天下所取平。伊尹为阿衡，即其义也。
⑷哲，智也。索，尽也。谓邓后专制国柄也。诗曰：“哲夫成城，哲妇倾城。”书曰：“牝鸡之晨，惟家之索。”
赞曰：安德不升，秕我王度。⑴降夺储嫡，开萌邪蠹。⑵冯石承欢，杨公逢怒。⑶彼日而微，遂祲天路。⑷
⑴秕，谷不成也。谕政教之秽。左传祈招之诗曰：“思我王度。”
⑵储嫡谓太子也。邪蠹谓江京等也。
⑶续汉(志)[书]曰“上赐卫尉冯石宝囗、玉玦、杂缯布等”，故曰承欢也。杨公，杨震。逢怒谓樊丰等谮震，云有恚恨心，帝免之。
⑷日，君道也。微，不明也。祲，阴阳相侵之气也。诗曰：“彼月而微。此日而微。”言君道闇乱，政化陵迟，汉祚衰微，自此而始，故言遂祲天路也。